Screenshot: STV

PREDSJEDNIK HDZ-a Tomislav Karamarko imao je u srijedu neobičan susret s novinarima očekujući valjda da će ovi jedva dočekati da im da izjavu o svom spasonosnom javnom prijedlogu hrvatskoj Vladi o izgradnji kanala Dunav-Sava koji bi se trebao financirati sredstvima Europske unije.



Naime, HDZ je zakazao pressicu na koju je stranački šef zakasnio 17 minuta što je razljutilo okupljene novinare. Budući da su izgubili strpljenje čekajući Karamarka da se udostoji pojaviti, dogovorili su se da će napustiti stranačke prostorije.



Potom se predsjednik HDZ-a ipak pojavio, ali bez riječi objašnjenja niti isprike koja nije došla niti od strane njegove glasnogovornice Dajane Antonije Bebek.



Tada je uslijedila zbunjujuća situacija. Karamarko je stao za govornicu, a na početku nije imao što za reći iako je sam sazvao pressicu, već je očekivao da mu novinari odmah postavljaju pitanja.



Novinari su bili u čudu, a zbunjena je bila i glasnogovornica koja je Karamarka pokušala izvući iz neugodne situacije.



"Što ćete ga pitati? Možete o kanalu Dunav-Sava, taj će projekt HDZ nominirati prema Europi", predložila je glasnogovornica dok ju je Karamarko zbunjeno gledao kao da nije mogao vjerovati da za njega nitko nema pitanja.



Budući da nije bilo pitanja od strane novinare, Karamarko se, vjerojatno povrijeđenog ega, pokupio i izašao iz prostorije, a tada je uslijedilo čitanje lekcije o novinarstvu od strane HDZ-ove glasnogovornice.



"Ovo nije pressica, ovo su izjave za medije. Jel' vi svi radite inertno, isključivo ako netko od vas naruči pitanje? Molim vas nemojte me snimati", ljutila se glasnogovornica na novinare.



Nakon nekoliko minuta neizvjesne situacije, Karamarko se ipak odlučio vratiti i sam dati izjavu bez da ga je itko išta pitao. Kolege sa Slavonske Televizije sve su zabilježili kamerom.